Document ID: 32013D0167

KOMISIJOS ĮGYVENDINIMO SPRENDIMAS
2013 m. balandžio 3 d.
kuriuo dėl Meksikos įrašo trečiųjų šalių ar jų dalių, iš kurių į Sąjungą leidžiama importuoti gyvus arklinių šeimos gyvūnus ir arklių rūšių spermą, kiaušialąstes ir embrionus, sąraše iš dalies keičiamas Sprendimo 2004/211/EB I priedas
(pranešta dokumentu Nr. C(2013) 1794)
(Tekstas svarbus EEE)
(2013/167/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1992 m. liepos 13 d. Tarybos direktyvą 92/65/EEB, nustatančią gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją (1), ypač į jos 17 straipsnio 3 dalies a punktą,
atsižvelgdama į 2009 m. lapkričio 30 d. Tarybos direktyvą 2009/156/EB dėl gyvūnų sveikatos reikalavimų, reglamentuojančių arklinių šeimos gyvūnų importą iš trečiųjų šalių ir jų judėjimą (2), ypač į jos 12 straipsnio 1 ir 4 dalis, 19 straipsnio įžanginį sakinį ir a bei b punktus,
kadangi:
(1)
Direktyvoje 92/65/EEB nustatyti reikalavimai, taikomi į Sąjungą importuojamai, inter alia, arklinių šeimos gyvūnų spermai, kiaušialąstėms ir embrionams. Tos sąlygos turi būti bent lygiavertės sąlygoms, kurios taikomos valstybių narių tarpusavio prekybai;
(2)
Direktyvoje 2009/156/EB nustatyti gyvūnų sveikatos reikalavimai, taikomi į Sąjungą importuojamiems gyviems arklinių šeimos gyvūnams. Joje nustatyta, kad į Sąjungą arklinių šeimos gyvūnus leidžiama importuoti tik iš tų trečiųjų šalių, kuriose per dvejus metus nenustatyta Venesuelos arklių encefalomielito atvejų;
(3)
2004 m. sausio 6 d. Komisijos sprendime 2004/211/EB, nustatančiame trečiųjų šalių ir jų teritorijos dalių, iš kurių valstybės narės leidžia importuoti gyvus arklinių šeimos gyvūnus ir arklių spermą, kiaušialąstes ir embrionus, sąrašą ir iš dalies pakeičiančiame Sprendimus 93/195/EEB ir 94/63/EB (3), nustatytas trečiųjų šalių ir, jei taikomas suskirstymas į regionus, jų dalių, iš kurių valstybės narės leidžia importuoti arklinių šeimos gyvūnus ir jų spermą, kiaušialąstes ir embrionus, sąrašas ir nurodytos kitos tokiam importui taikomos sąlygos. Tas sąrašas pateikiamas Sprendimo 2004/211/EB I priede;
(4)
sąraše, kuris pateikiamas sprendimo 2004/211/EB I priede, nurodoma, kad iš visos Meksikos teritorijos, išskyrus Čiapaso, Oachakos, Tabasko ir Verakruso valstijas, leidžiama laikinai įvežti registruotus arklius, pakartotinai įvežti registruotus arklius lenktynėms, varžyboms, kultūriniams renginiams po jų laikino eksporto, importuoti registruotus arklinių šeimos gyvūnus bei veislinius ir produkcinius arklinių šeimos gyvūnus ir jų spermą, kiaušialąstes ir embrionus;
(5)
2012 m. rugsėjo mėn. Komisija paskelbė Meksikoje 2012 m. balandžio 17-27 d. atlikto audito galutinę ataskaitą, kurioje apžvelgiamos gyvų arklinių šeimos gyvūnų ir jų spermos sveikatos kontrolės ir sertifikavimo procedūros, taikomos juos eksportuojant į Europos Sąjungą (4). Ataskaitoje nustatyta nemažai esminių trūkumų, susijusių su arklinių šeimos gyvūnų vežimo šioje trečiojoje šalyje kontrole ir atsižvelgimu į galiojančio suskirstymo į regionus reikalavimus, garantijomis dėl vezikulinio stomatito ir arklių infekcinės anemijos, o taip pat su arklių spermos surinkimo centrų patvirtinimu ir priežiūra. Meksikos kompetentingos institucijos nei atsaku į Komisijos audito ataskaitoje pateiktas rekomendacijas, nei tolesniais veiksmais neskyrė šiems trūkumams pakankamai dėmesio;
(6)
dėl tokios padėties gali kilti pavojus Sąjungos arklinių šeimos gyvūnų sveikatai, todėl neturėtų būti leidžiama įvežti iš Meksikos gyvus arklinių šeimos gyvūnus ir arklių rūšių spermą, kiaušialąstes ir embrionus;
(7)
todėl trečiajai šaliai skirtas įrašas Sprendimo 2004/211/EB I priede turėtų būti iš dalies pakeistas;
(8)
Sprendimas 2004/211/EB turėtų būti atitinkamai iš dalies pakeistas;
(9)
šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2004/211/EB I priedo Meksikai skirtas įrašas pakeičiamas taip:
„MX
Meksika
MX-0
Visa šalies teritorija
D
-
-
-
-
-
-
-
-
-“
2 straipsnis
Šis sprendimas skirtas valstybėms narėms.
Priimta Briuselyje 2013 m. balandžio 3 d.

Labels: 3
18
6